b'\n_START_ARTICLE_\nStemmerettsjubileet i Norge (2013)\n_START_PARAGRAPH_\nStemmerettsjubileet var en feiring av at det i 2013 var 100 \xc3\xa5r siden grunnlovsvedtaket om allmenn stemmerett. En innf\xc3\xb8ring av den allmenne stemmeretten innebar at kvinner ogs\xc3\xa5 ble inkludert i demokratiet i Norge. Norge var et av de f\xc3\xb8rste landene i verden som fikk stemmerett for kvinner. Stemmerettsjubileet i 2013 var landsdekkende og varte hele \xc3\xa5ret._NEWLINE_Jubileet \xc3\xb8nsket \xc3\xa5 v\xc3\xa6re s\xc3\xa5 inkluderende som mulig, og kategoriserte seg selv derfor som et jubileum av - og for grasrota. Jubileet besto av en kombinasjon av sm\xc3\xa5 lokale markeringer, samtidig som det var st\xc3\xb8rre nasjonale hendelser, med sterke innslag av dugnads\xc3\xa5nd i planleggingen og gjennomf\xc3\xb8ringen av jubileet.\n_START_SECTION_\nHva ble feiret?\n_START_PARAGRAPH_\nDen 11. juni 1913 ble det enstemmig vedtatt i stortinget at kvinnene skulle inkluderes i den allmenne stemmeretten. Selv om det ble enstemmig vedtatt var det en hard kamp for fortidens kvinner \xc3\xa5 f\xc3\xa5 det slik. I mange \xc3\xa5r hadde kvinner, menn og organisasjoner viet mye tid til \xc3\xa5 kjempe frem kvinnenes kamp for stemmerett.\n_START_SECTION_\nRegjeringens mandat - og opprettelsen av en stemmerettskomit\xc3\xa9\n_START_PARAGRAPH_\nI 2009 bestemte regjeringen at innf\xc3\xb8ringen av den allmenne stemmeretten skulle feires. Dette f\xc3\xb8rte til et regjeringsmandat som opprettet en komite, med ansvar for organisering av jubileet. Stemmerettskomiteen besto av: Kirsti Kolle Gr\xc3\xb8ndahl (leder), Ola T. L\xc3\xa5nke, Jan Monsbakken, Hege Skjeie, Cathrine Sandnes, Shakeel Rehman, Torild Skard og Monica Larsson (Larsson erstattet det opprinnelige medlemmet Iren Reppen). Stemmerettskomiteen fikk i ansvar \xc3\xa5 arrangere jubileet. Grunnet begrenset \xc3\xb8konomi, valgte stemmerettskomiteen \xc3\xa5 engasjere flere lokale komiteer, mens de selv fokuserte p\xc3\xa5 de st\xc3\xb8rre nasjonale feiringene.\n_START_SECTION_\nHvordan ble det feiret i 2013\n_START_PARAGRAPH_\nDe lokale feiringene besto av teaterstykker, museumsutstillinger og andre markeringer. Feiringene handlet om lokale heltinner og innholdet av de ulike feiringene varierte i stor grad, s\xc3\xa5 lenge de holdt seg til det overordnede mandatet._NEWLINE_Feiringen ble offisielt startet 8. Mars med en forestilling i Kilden kulturhus i Kristiansand. Det var mange prominente gjester som s\xc3\xa5 p\xc3\xa5 forestillingen, blant annet Kongen og Dronningen, Kronprins H\xc3\xa5kon og kronprinsesse Mette-Marit, Gro Harlem Brundtland, og stemmerettskomiteens leder Kirsti Kolle Gr\xc3\xb8ndahl. I tillegg ble forestillingen sendt p\xc3\xa5 NRK, midt i gullrekka.  P\xc3\xa5 scenen i kulturhuset var det utelukkende kvinner. Forestillingen ble ledet av humorpianist Ingrid Bj\xc3\xb8rnov og kulturpersonlighet Kari Slaatsveen._NEWLINE_Stemmerettsuka var perioden med mest fokus. Selve jubileumsbursdagen: 11. juni ble markert p\xc3\xa5 stortinget, med taler fra stortingspresidenten og tilstedev\xc3\xa6relse av alle parlamentariske ledere og statsministeren.  Selve bursdagsfeiringen til stemmerettsjubileet var en storstilt feiring p\xc3\xa5 Eidsvoll. Over hele landet var det sm\xc3\xa5 og store markeringer i l\xc3\xb8pet av stemmerettsuka. _NEWLINE_Inn mot valget i september hadde stemmerettsjubileet et fokus rettet mot ungdom, og f\xc3\xb8rstegangsvelgere \xe2\x80\x93 noe komiteen valgte \xc3\xa5 kalle \xc2\xabstemmerettskampanjen\xc2\xbb. M\xc3\xa5let ved kampanjen var at flere skulle engasjeres i politikk, og stemme ved valget. Debattboka \xc2\xabS\xc3\xa5nn er det bare\xc2\xbb, ble delt ut til alle elever ved 2. og 3. klasse i videreg\xc3\xa5ende skoler i Norge.  Som et resultat av kampanjen kunne SSB meldte at det var en \xc3\xb8kt valgdeltagelse i 2013, og det ble rapportert \xc2\xabein markant auke i f\xc3\xb8rstegongsveljaranes deltaking\xc2\xbb._NEWLINE_Den siste store hendelsen arrangert av stemmerettskomiteen var den internasjonale konferansen, hvor mennesker fra hele verden var invitert til Oslo. Konferansen ble kringkastet over internett for menneskene som ikke hadde anledning til \xc3\xa5 komme til Oslo. Konferansen skulle bidra til \xc3\xa5 belyse problemer rundt likestilling, stemmerett, deltakelse og representasjon. Det ble fastsl\xc3\xa5tt at konferansen bidro til \xc3\xa5 male et bilde av Norge som et likestilt land.\n_START_SECTION_\n"De fire store"\n_START_PARAGRAPH_\nStemmerettskomiteen bestemte at 4 store kvinnelige forkjempere for kvinners rettigheter skulle kanoniseres (som et kvinnelig motstykke til de 4 mannlige store). Komiteen \xc3\xb8nsket \xc3\xa5 inkludere kvinner fra hele landet. Valget falt derfor p\xc3\xa5 4 kvinner som alle representerte sin del av Norge: \xc3\xb8st, vest, s\xc3\xb8r og nord: Gina Krog, Fernanda Nissen, Camilla Collett og Fredrikke Marie Qvam'